Midtre Naustdal Storvald 12.03.2023

**Årsmelding fra styret for driftsåret 2022**

Styret har gjennom driftsåret ikke avholdt noen fysiske møter, aktuelle saker er drøftet per telefon. Styret har gjennom årets jaktsesong fulgt opp løyvetildeling og bestandsplan, oppfølging av avskyting gjennom jaktåret iht måloppnåelse av hoved- og delmål i bestandsplanen, skrapdyr og innmelding av skrapdyr og økonomi.

Jaktåret 2022 var siste år av inneværende bestandsplan. Som presisert på nettside er hovedmålet i planperioden å stabilisere stammen i planområdet på dagens nivå. Videre er det fastsatt delmål, herunder å øke snittalder og kvalitet (vekt) på dyr i bestanden. For å sikre måloppnåelse er storvaldet underlagt prosentvise maksimumsgrenser for uttak av eldre dyr og prosentvise minimumsgrenser for kalv og ungdyr. Grensene er minimum 25% kalv, minimum 45% ungdyr og maksimum 15% eldre hann- og ho-dyr. Som har alle jaktfelt som tidligere vært oppfordret om å spare eldre hanndyr, oppfordret om å ha kjønnsbalanse i sitt uttak og hvert enkelt jaktfelt blitt oppfordret til å overholde overnevnte maks- og minimums-grenser. I tildeling til årets jaktsesong ble det besluttet å tildele ytterligere løyver på kalv, jfr årsmøtevedtak 2022. Storvaldet har ikke hatt fri kalveavskyting i 2022.

I jaktåret 2022 ble det felt 121 hjort i Storvaldet. Årets fellingsandel i storvaldet endte på 81,7% i 2022, en 4 % endring økning fjoråret som må anses stabilt. Fellingsrapporten viser at storvaldet samlet sett innenfor samtlige krav fastsatt i bestandsplanen. I 2022 ble det felt 29,8% kalv, 50,4% ungdyr, 8,2% eldre bukk og 11,6% eldre hodyr. Som fjoråret har storvaldet felt flere hunn enn hanndyr, hvor 52,9% av alle felte hjorter i storvaldet i 2021 var hunnkjønn. Det er gledelig å se at antallet eldre bukker som er felt i storvaldet holder seg på et lavt nivå også i 2022.

Basert på statistikk for sett hjort per jegertime vurderes bestanden i storvaldet samlet sett å være relativt stabil, til tross for en liten reduksjon fra. Ettersom datautvalg må anses som begrenset og utsatt for sesongvariasjoner kan skal en være forsiktig med å konkludere med noe hva angår bestandsutvikling. Styret mener således at storvaldet i all hovedsak burde lytte til regionale anbefalinger og opprettholde fokus på et stort uttak. Styret ønsker å nytte anledningen til å berømme samtlige jaktfelt i bruken av settogskutt.no og håper den positive utviklingen i bruken av verktøyet fortsetter de kommende sesongene.

Hva gjelder skrapdyr og innmelding av dyr innenfor angitte vekter ble ordning fra tidligere videreført, viser til eget innlegg på nettsiden vedr. detaljer tilknyttet skrapdyr. Som tidligere år er det få innmeldte skrapdyr, ila jaktåret 2022 ble det meldt inn 5 stk.

Etter årets jaktsesong har arbeidet med ny bestandsplan startet. På åpent møte om nytt kommunalt måldokument i november 2022, ble samtlige storvald i bestandsplanområdet enige om å nytte Norsk Hjortesenter til å lage et utkast til ny bestandsplan. Planen er gjennomgått i detalj i møte i Viltrådet 21. februar hvor det ble foretatt noen mindre korrigeringer. Viser her til post på naustdalshjort.org.

Ny bestandsplan vedlegges i årsmøteinnkallelse. Styret innstiller på løyvetildeling iht. til ny bestandsplan, løyvetildeling er listet som eget punkt på årsmøte.

Informasjon om økonomi er samlet under egen sak, regnskap.

Avslutningsvis ønsker styret å oppfordre alle jaktfelt og jegere til å komme med innspill for å styrke samarbeidet mellom jaktfelt og å bidra til at storvaldet samlet sett oppnår fellingsresultat i samråd med mål i bestandsplanen.

Styret takker alle jaktfelt for samarbeidet.

Styret Midtre Naustdal Storvald,

Førde 12.03.2022